La perspectiva de gènere enriqueix l'últim debat de la fase participativa del Pla de Regeneració Urbana als Nuclis Primitius de la Platja
21 abril 2021

## La perspectiva de gènere enriqueix l'últim debat de la fase participativa del Pla de Regeneració Urbana als Nuclis Primitius de la Platja21 abril 2021Última actualització: 21 abril 2021

![](../gestion/img/782cbb91564fa461d1a86745a0f639f0f24aa48bc6f5ba8ca6670aedac98adc7.jpg)  
  

La fase participativa del Pla de Regeneració Urbana als Nuclis Primitius de la Platja va concloure ahir dimarts amb la celebració, a l’Aula Magna del Campus de Gandia de la UPV, de l’últim taller 'L'Urbanisme des de la perspectiva de gènere', que ha enriquit el debat del projecte amb la visió i l’experiència de dones professionals del món de l’urbanisme i l’arquitectura. L’acte hi va estar presentat per la **regidora delegada d’Igualtat i Polítiques Inclusives, Juana Navarro**, qui va valorar de manera molt positiva la torbada.

Així, a l’acte, que va estar moderat per **l’arquitecta delegada de la Safor del Col·legi Territorial d’Arquitectes de València** (CTAV), **Amelia Morant Morant**, hi van participar les següents professionals del món de l’arquitectura i l’urbanisme: la **Directora general de Política Territorial i Paisatge, Rosa Pardo Marín**; l’**arquitecta i** **sòcia fundadora de la cooperativa Cierto Estudio de Barcelona, Marta Benedicto Izquierdo**; l’**arquitecta i** **urbanista de Peñín Arquitectes, SLP, Blanca Peñín Llobell**; l’**homòloga, urbanista i paisatgista membre del Col·lectiu Sostre, Natalia García Fernández**, i l’**arquitecta responsable de paisatge en les Guies del Pla General d’Ordenació Urbana** (PGOU) **de València, Maria José García Jiménez**.

Així, Navarro va reivindicar la “_presència de dones cada vegada major en el món de l’urbanisme, que ha sigut condicionat tradicionalment per la perspectiva masculina i que ha silenciat les necessitats femenines_”. En aquest sentit, ha destacat que “_l'urbanisme amb perspectiva de gènere ens obliga a repensar la ciutat des d'una mirada més igualitària i més equitativa. Aplicar aquesta manera de mirar la ciutat és essencial i suposa un repte per a les administracions públiques. Hem d'imaginar ciutats que s’adapten a les necessitats reals de la ciutadania, i especialment de les dones, introduint elements com major il·luminació o més parades d’autobusos, entre d’altres, per a convertir els nostres carrers en espais públics més segurs_”.

El **vicealcalde i regidor delegat d’Urbanisme, Josep Alandete**, organitzador del Pla de Regeneració Urbana als Nuclis Primitius de la Platja, també va assistir al taller junt a altres representants de l’Ajuntament de Gandia. Alandete va emfatitzar la importància de comptar amb la perspectiva femenina, ja que les expertes que hi van participar hi aportaren “_experiències urbanístiques exitoses, projectades i algunes ja implantades a València i a Barcelona_”. També hi van analitzar “_de quina manera responen totes les propostes que han sorgit en els tallers per a la millora d’aquest espai a les necessitats de les dones_”. 

Respecte a la celebració d’aquests tallers participatius, l’edil d’Urbanisme va destacar que tots han tingut “_aportacions ben interessants que serviran de base per al document estratègic i per a redactar el Pla de reforma interior de la Platja_”.